ΓΡΑΠΤΗ ΕΡΩΤΗΣΗ E-2062/98

υποβολή: Esko Seppänen (GUE/NGL) προς την Επιτροπή

(7 Ιουλίου 1998)

Θέμα: Η προώθηση των ανανεώσιμων πηγών ενέργειας στα κράτη μέλη

Σε επίπεδο Ευρωπαϊκής Ένωσης έχει τεθεί ως στόχος η αύξηση του μεριδίου συμμετοχής των ανανεώσιμων πηγών ενέργειας σε ποσοστό 15 % του συνόλου της παραγωγής ενέργειας. Σύμφωνα με ορισμένες εκτιμήσεις αυτό το μερίδιο συμμετοχής ανέρχεται σήμερα μόλις σε 8 % από τα οποία πάνω από 3/4 αντιστοιχούν σε υδροηλεκτρική ενέργεια. Εφόσον πρέπει να επιτευχθεί ποσοστό 15 %, τούτο πρέπει να πραγματοποιηθεί με άλλες ενεργειακές πηγές.

Διαθέτει η Επιτροπή στοιχεία σχετικά με το μερίδιο συμμετοχής των ανανεώσιμων πηγών στην παραγωγή ενέργειας στα κράτη μέλη και πρόκειται να καταβληθούν προσπάθειες σε επίπεδο Ευρωπαϊκής Ένωσης για τη δρομολόγηση εθνικών προγραμμάτων, προκειμένου να ανέλθει το μερίδιο συμμετοχής των ανανεώσιμων πηγών στην παραγωγή ενέργειας σε ποσοστό 15 %;

Απάντηση του κ. Παπουτσή εξ ονόματος της Επιτροπής

(22 Σεπτεμβρίου 1998)

Το Συμβούλιο εξέδωσε μία απόφαση στις 8 Ιουνίου 1998(1) για την προώθηση των ανανεώσιμων πηγών με σαφή στόχο τον διπλασιασμό του σημερινού μεριδίου ανανεώσιμων ενεργειακών πηγών σε σχέση προς την κοινοτική κατανάλωση πρωτογενούς ενέργειας, μέχρι το 2010, από το τρέχον επίπεδο του 6 % στο 12 %, με βάση τις συστάσεις της Λευκής Βίβλου της Επιτροπής και του σχεδίου δράσεως για τις ανανεώσιμες πηγές, που θεσπίστηκε το Νοέμβριο του 1997(2).

Η υδροηλεκτρική ενέργεια (μεγάλοι και μικροί υδροηλεκτρικοί σταθμοί) κάλυπτε το 13 % της συνολικής ηλεκτροπαραγωγής στην Κοινότητα, το 1995. Η Λευκή Βίβλος περιέχει πίνακες σχετικά με το μερίδιο των ανανεώσιμων σε σχέση προς την ολική κατανάλωση ενέργειας ανά Κράτος μέλος, όπως τους ζητεί το Αξιότιμο Μέλος του Κοινοβουλίου.

Στα πλαίσια της στρατηγικής που χαράσσεται στη Λευκή Βίβλο, τα Κράτη μέλη θα έχουν να παίξουν πολύ σημαντικό ρόλο στις προσπάθειες για αυξημένη διείσδυση στην αγορά των ανανεωσίμων. Η πλειοψηφία των κρατών μελών διαθέτει ήδη εθνικά σχέδια και προγράμματα για τον σκοπό αυτόν ή ευρίσκεται στη διαδικασία υιοθέτησης τέτοιων προγραμμάτων και μέτρων, πρέπει όμως ακόμα να διαθέσουν τους αναγκαίους πόρους. Η Επιτροπή ενθαρρύνει έντονα τις διαδικασίες αυτές σε εθνικό και περιφερειακό επίπεδο αλλά εναπόκειται στα Κράτη μέλη να θέσουν σε κίνηση τέτοια εθνικά προγράμματα που στηρίζουν και προαγάγουν τις ανανεώσιμες πηγές.

Κύριος ρόλος της Κοινότητας και της Επιτροπής είναι να αναλάβουν δράσεις σε κοινοτικό επίπεδο όπου υπάρχει προστιθέμενη αξία, για να εξασφαλιστεί ο συντονισμός των δράσεων που αναλαμβάνουν τα Κράτη μέλη και για να υπάρχει μεγαλύτερη διαφάνεια αλλά και συνοχή των συμπληρωματικών μεθόδων και κατά συνέπεια σωστοί όροι ανταγωνισμού. Η Επιτροπή αναλαμβάνει βεβαίως τον ρόλο της όσο το δυνατόν ικανοποιητικής αξιοποίησης των προσφερομένων κοινοτικών πόρων και την προώθηση των ανανεωσίμων. Η Επιτροπή ενθαρρύνει δραστήρια τα Κράτη μέλη να σχεδιάσουν τους εθνικούς τους στόχους ούτως ώστε να αυξηθεί το μερίδιο των ανανεωσίμων αλλά και να ενεργούν ανάλογα με τις τοπικές περιστάσεις και σε πλήρη συμμόρφωση με τις αρχές της επικουρικότητας, όμως η Επιτροπή δεν μπορεί να υποχρεώσει τα Κράτη μέλη να το πράξουν. Η Επιτροπή αναλαμβάνει την ευθύνη παρακολούθησης της πορείας των ανανεωσίμων και της διατύπωσης προτάσεων για κάθε ρύθμιση που θα κρίνονταν αναγκαία, κατά την πορεία εφαρμογής της στρατηγικής, κατά τρόπο ώστε οι κοινοτικές προσπάθειες να ευθυγραμμίζονται με τον γενικότερο στόχο, που αφορά την επίτευξη μεριδίου 12 % ανανεώσιμης ενέργειας σε σχέση προς το ενεργειακό ισοζύγιο της Κοινότητας για το 2010.

(1) ΕΕ C 198 της 24.6.1998.

(2) COM(97)599 τελικό.